b'\n_START_ARTICLE_\nJosip Ukmar\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju (1900-1907), \xc5\xa1olo za trgovske pomo\xc4\x8dnike v Trstu (1908\xe2\x80\x931911). Tu je bil zaposlen kot trgovski vajenec in pomo\xc4\x8dnik od 1911\xe2\x80\x931914 in 1919\xe2\x80\x931925; vmes je bil 1914 mobiliziran, poslan na fronto v Galicijo in od 1915-1919 v ruskem ujetni\xc5\xa1tvu. Leta 1926 se je priselil v Ljubljano in bil tu do 1940 samostojni trgovec. Jeseni 1941 se je vrnil v Koprivo in se vklju\xc4\x8dil v NOB kot obve\xc5\xa1\xc4\x8devalec va\xc5\xa1kega aktiva OF za POS na Krasu, dajal zato\xc4\x8di\xc5\xa1\xc4\x8de politi\xc4\x8dnim delavcem in mo\xc5\xbenost ilegalnih sestankov na domu._NEWLINE_V letih 1945\xe2\x80\x931966 je kot terenski raziskovalec in poro\xc4\x8devalec sodeloval s \xc5\xa1tevilnimi ustanovami, med drugimi: z Biolo\xc5\xa1kim in\xc5\xa1titutom J. Had\xc5\xbeija, Kemijskim in\xc5\xa1titutom, Gozdarskim in\xc5\xa1titutom Slovenije in s \xc4\x8debelarskim zavodom. Zaradi izrednega zanimanja za naravoslovne vede, zlasti za botaniko, je kot nevpisan slu\xc5\xa1atelj poslu\xc5\xa1al predavanja F. Jesenka, J. Had\xc5\xbeija, G. Toma\xc5\xbei\xc4\x8da in se kot samouk razvil v priznanega naravoslovca, pomologa in fitocenologa. Na Krasu je raziskoval floro in favno, rastlinske zdru\xc5\xbebe, fitocenologijo ter organiziral fitocenolo\xc5\xa1ke ekskurzije. Leta 1956 je postal \xc4\x8dastni \xc4\x8dlan sekcije gozdarstva v Se\xc5\xbeani (za zasluge pri pogozdovanju Krasa); 1975 pa prejel priznanje Zemlji\xc5\xa1ke skupnosti za Kras v Se\xc5\xbeani. Napisal je \xc5\xa1tevilne \xc4\x8dlanke o oljki, vinski trti, kserofitnih, zdravilnih in okrasnih rastlinah, o njih boleznih in \xc5\xa1kodljivcih ter o kra\xc5\xa1kih tleh in jih objavljal v raznih \xc4\x8dasopisih. Pomemben je tudi kot zbiralec terminolo\xc5\xa1kih izrazov v biologiji.'